Dec 28,2015
మార్కెట్లలో ఒడిదుడుకులే..!
   ముంబయి : డిసెంబర్‌ 28తో ప్రారంభమయ్యే వారంలో దేశీయ స్టాక్‌ మార్కెట్లు ఒడిదుడుకులకు లోనయ్యే అవకాశాలున్నాయని నిపుణులు అంచనా వేస్తున్నారు. డిసెంబర్‌ డెరివేటివ్‌ కాంట్రాక్ట్సు గడువు దగ్గరపడుతుండటంతో మదుపర్లు అమ్మకాలకు మొగ్గు చూపే అవకాశాలున్నాయి. మరోవైపు అంతర్జాతీయ మార్కెట్లో వరుసగా తగ్గుతోన్న ముడి చమురు ధరలు మార్కెట్లను ప్రభావితం చేయనున్నాయి. ఆటోమొబైల్‌ కంపెనీలు డిసెంబర్‌ మాసంలో చేసిన అమ్మకాలను ప్రకటించనున్న నేపధ్యంలో ఆ రంగం షేర్లలోనూ ఒడిదుడుకులు ఎదురు కానున్నాయి. అంతర్జాతీయంగా గురువారం చైనా తయారీ రంగం గణంకాల సూచీని వెల్లడించనుంది. ప్రపంచ మార్కెట్లో డాలర్‌తో రూపాయి మారకం విలువను మదుపర్లు కీలకంగా తీసుకోనున్నారు.
గత వారం 1.3 శాతం పెరిగిన సూచీలు
   డిసెంబర్‌ 24తో ముగిసిన వారంలో దేశీయ స్టాక్‌ మార్కెట్లు 1.3 శాతం పెరిగాయి. సెన్సెక్స్‌ 319 పాయింట్లు, నిఫ్టీ 99 పాయింట్లు చొప్పున పెరిగి వరుసగా 25,838.71, 7,861 వద్ద ముగిశాయి. ఈ వారంలో డాలర్‌తో రూపాయి మారకం విలువ 0.33 పైసలు కోల్పోయి 66.20కు చేరింది. డిసెంబర్‌ 18తో ముగిసిన వారంలో 66.42 వద్ద నమోదయ్యింది. బిఎస్‌ఇలో కన్సూమర్‌ డ్యూరెబుల్స్‌ సూచీ ఒక్కటి మాత్రం 1 శాతం విలువ కోల్పోయింది. మరోవైపు లోహ సూచీ 3.10 శాతం, విద్యుత్‌ 2.73 శాతం, ఆయిల్‌ అండ్‌ గ్యాస్‌ 2.57 శాతం, రియాల్టీ 2.07 శాతం, కాపిటల్‌ గూడ్స్‌ 1.52 శాతం చొప్పున రాణించాయి.
మీ స్నేహితులకు రికమెండ్ చెయ్యండి